གོར་སྐྱ་ནི་གྲོ་ཕྱེ་རྒྱ་མ་ལྔ་ཙམ་གྱིས་བཟོས་པས།མི་གཅིག་ལ་མ་མཐའ་ཡང་ཉིན་གསུམ་བཞི་ཙམ་ལ་འདང་ཞིང་གནའ་སྔ་མོ་དམག་འཁྲུག་བྱེད་པའི་སྐབས་སུ།གཡུལ་ས་རུ་ཉི་མ་འགའ་རེ་འགོར་བས།ལག་ཏུ་བཟུང་ཏེ་ས་གང་དུ་སོང་ནས་དགྲ་ལ་འཐབ་ཚེ།ཆུ་ནི་ལུང་བ་རེ་རེ་ན་ཧ་ཅང་མོད་སྟབས་དུས་ཐོག་ཏུ་ཟོས་ན་མི་རྣམས་ལ་སྟོབས་ཤུགས་རྒྱས་ཐུབ་པས་དམག་གི་ལམ་རྒྱགས་ལ་སྟབས་བདེ་བར་དམིགས་ནས་བཟོས་པ་རེད་ཟེར།དེའི་རྒྱུ་རྐྱེན་ནི་གཅན་ཚའི་ཡུལ་འདི་ནི་བོད་བཙན་པོའི་དུས་སྐབས་ཀྱི་ས་མཚམས་སྲུང་བའི་དམག་གི་རྩལ་ལས་མཆེད་པའི་མདའ་རྩལ་དར་བའི་ཡུལ་གྲུ་ཞིག་ཡིན་ཟེར་བ་དང་།དེང་སང་ཡང་མདའ་རྩལ་འགྲན་བསྡུར་བྱེད་པའི་གོམས་སྲོལ་རྒྱུན་མ་ཆད་པར་ཡོད་པ་མ་ཟད།ད་དུང་སྤྱི་ལོལོར་རྒྱལ་ཁབ་རིམ་པའི་མདའ་མོ་གཡང་རྫོང་ཞེས་པའི་མཚན་སྙན་གནང་བ་འདི་དག་ལ་དཔག་ན་གནའ་སྔ་མོར་མདོ་སྨད་གཅན་ཚའི་ཡུལ་འདིའང་དམག་འཁྲུག་རྒྱག་པའི་གནས་ཤིག་ཡིན་པས་དམག་གི་ལམ་རྒྱགས་ལ་བསྲེགས་པ་རེད་ཅེས་ཀུན་ལ་བཤད་སྲོལ་ཡོད།དེར་བརྟེན།གོར་སྐྱ་ནི་དུས་ནམ་ཞིག་ལ་བྱུང་བ་ཐག་གཅོད་བྱེད་མི་ཐུབ་མོད།འོན་ཀྱང་གནའ་སྔ་མོ་ཞིག་ནས་བྱུང་བར་གདོན་མི་ཟ།རྒྱུ་མཚན་ནི་མི་རྣམས་ཀྱི་ཆུ་འཁྱགས་འཐུང་པ་ལས་ཆུ་ཁོལ་འཐུང་ན་ལུས་པོ་ལ་བདེ་སྣང་སྟེར་བ་དང་།ཤ་རློན་པ་ཟ་བ་ལས་ཤ་བཙོས་ཏེ་ཟོས་ན་ལུས་ཕུང་ལ་ཕན་པ་དང་བྲོ་བ་ཡོད་པ་སོགས་ཤེས་པ་བཞིན་གོ་རེའང་སྲེག་ན་བྲོ་བ་ཆེ་ཞིང་འཇུ་སླ་བའི་ངེས་ཤེས་རྙེད་པ་དང་གཅིག་མཐུན་རེད།དེ་བས་ཆེས་ཐབས་ཆག་གི་ཡོ་བྱད་འདི་དག་ལ་བསམ་ན་དེ་ནི་གདོད་མའི་ལག་རྩལ་གྱི་རྣམ་པ་ཞིག་ཡིན་པ་ཤེས་ཐུབ་པར་སྙམ།